הוועדה המשותפת לוועדת העבודה ולוועדת הכנסת לדיון בהצעת חוק שוויון הזדמנויות בעבודה (תיקון-נציג אוכלוסייה ערבית בוועדה מייעצת), כנסת 18, פרוטוקול מספר 2, 2011-03-22 09:00

משה (מוץ) מטלון: בוקר טוב לכולם.

משה (מוץ) מטלון: אנחנו נקיים פה ישיבת המשך בהצעת חוק שוויון הזדמנויות בעבודה של חבר הכנסת אחמד טיבי.

משה (מוץ) מטלון: אנחנו סיימנו את הישיבה הקודמת כאשר ביקשנו לקבל את רשימת הרכב המועצה.

ג'נט שלום: אני כבר שלחתי לכם במייל.

וילמה מאור: כן, כן.

וילמה מאור: קיבלנו – זה בסדר.

משה (מוץ) מטלון: אמרתי במה סיימנו כדי לרענן לכולם את הזיכרון.

משה (מוץ) מטלון: ואכן, קיבלנו.

משה (מוץ) מטלון: למעט יושב-ראש הוועדה, כולם קיבלו.

משה (מוץ) מטלון: אבל, אני קיבלתי הבוקר וזה בסדר.

משה (מוץ) מטלון: מכל מקום, זה היה יכול לקרות.

משה (מוץ) מטלון: כולנו בסופו של יום ובתחילתו של יום רק בני אדם, וזה בסדר גמור.

משה (מוץ) מטלון: חבר הכנסת יריב לוין, אתה ביקשת רשות דיבור.

משה (מוץ) מטלון: אבל, אני תמיד רוצה לתת למציע החוק את זכות הראשונים.

משה (מוץ) מטלון: גם לי יש מספר הערות, אבל בוא תתחיל.

משה (מוץ) מטלון: חבר הכנסת טיבי, בבקשה.

אחמד טיבי: בוקר טוב.

אחמד טיבי: אדוני היושב-ראש היושב-ראש, כפי שסיימנו בנקודה הקודמת, אני רואה שבנוסח החדש שמציעה הממשלה כתוב - - -

נעה בן שבת: למעשה, הנוסח הוא הנוסח שאנחנו בלשכה המשפטית ניסינו לגבש לאחר ההערות וההצעות שהועלו.

אחמד טיבי: אם כן, הנוסח של הלשכה המשפטית, ואני מניח שגם הממשלה וגם אני תומכים בו.

אחמד טיבי: הנוסח אומר: "ובלבד שאחד מהם לפחות הוא נציג מקרב האוכלוסייה הערבית של ארגון העוסק בקידום הזכויות כאמור של האוכלוסייה הערבית.

אחמד טיבי: לעניין זה – סעיף האוכלוסייה הערבית, לרבות הדרוזית והצ'רקסית".

אחמד טיבי: כלומר, מה שיש בחוק כיום בספר החוקים.

אחמד טיבי: זו היתה מטרת החוק.

אחמד טיבי: מטרת החוק הזה היא לא להרכיב עליה שום דבר נוסף שיעמיס עליה, ולמעשה ישתק אותה.

אחמד טיבי: ולכן, אדוני היושב-ראש, אני מבקש שנתכנס בישיבה הזאת להחלטה הזאת בתמיכה הממשלה, ולא להעמיס על החוק שום דבר.

אחמד טיבי: אם עמיתי, חבר הכנסת יריב לוין, רוצה להציע הצעות אחרות, נא להציע הצעת חוק אחרת, ולגייס לה תמיכה.

אחמד טיבי: הוא מסוגל, הוא יושב-ראש ועדת כנסת.

אחמד טיבי: הוא נציג מפלגת השלטון, לפחות בשנה-שנה וחצי הקרובות.

אחמד טיבי: עדיף שהדברים יתנהלו כך באופן הוגן, אלא אם יש מטרה לעשות לי תרגיל, ולהקפיא את החוק, ולשתק את קידומו.

אחמד טיבי: לכן, אני גם פונה אליך כיושב-ראש הוועדה.

אחמד טיבי: ההגינות הפרלמנטארית גם בין אנשים יריבים, ובין סיעות יריבות, היא שתוביל את כולנו במעשה חקיקה.

אחמד טיבי: תודה רבה.

משה (מוץ) מטלון: אני מודה לך מאוד.

משה (מוץ) מטלון: חבר הכנסת לוין, בבקשה.

יריב לוין: תודה רבה, אדוני היושב-ראש.

יריב לוין: אני מוכרח לומר שאנחנו כולנו חייבים – ואני אומר את זה בלי ציניות – תודה לחבר הכנסת טיבי שהאיר זווית ונקודה שאולי לא היינו מגיעים אליה בדרך אחרת.

יריב לוין: בדיוק בגלל זה ישנו הליך של קריאה טרומית שהוא הליך שבו מובא איזשהו רעיון עקרוני, ואחר כך ידוע שבין הקריאה הטרומית לקריאה הראשונה ואחר כך לקריאה השנייה והשלישית נעשים שינויים, נעשות הרחבות, נעשים צמצומים.

יריב לוין: בוודאי שלא רק שהדבר הזה הוא בגדר סמכותנו, אלא לטעמי בגדר חובתנו על מנת להגיע לתוצאה רצויה – נדמה לי, שהיא תוצאה שלא יכולה להיות עליה מחלוקת של ועדה - והיא תהיה מאוזנת ותיתן ייצוג וביטוי לכל הגורמים שצריכים לבוא לידי ביטוי, ושהנציבות החשובה הזאת אמורה לטפל בהם.

יריב לוין: קודם כל, אני רוצה להודות לעו"ד שלום שהעבירה לנו באמת את הרשימה.

יריב לוין: כאשר הסתכלתי על הרשימה מתגלה התמונה בה למעשה ישנם שני מגזרים שיש להם ייצוג משמעותי: הנשים והערבים.

יריב לוין: לגבי הנשים – ישנה בתוך נציגי משרד הממשלה נציגה של הרשות לקידום מעמד האישה, נציגה בתוך ארגוני העובדים של יושבת-ראש גמלאיות נעמ"ת, נציגה של שדולת הנשים.

יריב לוין: גם בקרב המומחים, לפחות על-פי הנתונים כאן, ישנה לפחות מומחית אחת שההתמחות שלה היא נשים בשוק העבודה – פרופסור מור.

יריב לוין: אגב, אני מכיר כאן חלק מהאנשים גם באופן אישי.

יריב לוין: לדוגמה, עו"ד אורנה לין שגם היא ידועה בהתמקדות שלה בתחום השוויון, בפרט השוויון התעסוקתי של נשים.

יריב לוין: הצד השני הוא הנושא של ייצוג המגזר הערבי.

יריב לוין: כפי שהבנו, מטרת החוק היתה לתקן או לשפר את ייצוגו מחמת שייצוג זה אינו הולם, ואינו מספיק.

יריב לוין: אני שוב חוזר לדברים שהיו בישיבה הקודמת.

יריב לוין: מתברר כאן שנמצאים מספר נציגים שלמעשה עוסקים בדיוק בתחום הזה.

יריב לוין: החל מנציג של ארגון "מוסאוה", המשך בנציג של עמותת "סיכוי".

יריב לוין: הוצאתי מאתר האינטרנט של העמותה ושם כתוב כי עמותת "סיכוי" היא ארגון חברה אזרחית משותף ליהודים וערבים במטרה לקדם שוויון מלא בין האזרחים הערבים הפלסטינים לאזרחים היהודים בישראל.

יריב לוין: אחר כך יש לנו נציגה מטעם "קו משווה".

יריב לוין: מה זה "קו משווה"?

יריב לוין: מי אנחנו?

יריב לוין: "קו משווה" היא עמותה שמטרתה לאפשר לאקדמאים ערבים לעבוד במקצוע שלהם.

יריב לוין: כלומר, עוד נציג שעוסק לחלוטין ובאופן בלעדי בסוגיה של הציבור הערבי.

יריב לוין: גם האגודה לזכויות האזרח מבית היוצר של הקרן החדשה.

יריב לוין: אנחנו מכירים את הפעילות שלה, ואת נציגיה שהופיעו רק לאחרונה בדיון בוועדת החוקה, חוק ומשפט בעניין חוק אחר.

יריב לוין: הם הבהירו בדיוק לאיזה אוכלוסייה הם דואגים, ומה הקווים המנחים שעל-פיהם הם פועלים.

יריב לוין: לפיכך, יש לנו לפחות על פניו כבר במצב הקיים כאן, לפחות ארבעה נציגים שמייצגים ופועלים למען תעסוקתו של הציבור הערבי.

יריב לוין: גם שוב בקרב המומחים, אני יכול לומר שוב מידיעה אישית שיש כאן לפחות אדם אחד שעמדותיו ועיסוקו הם בוודאי מוכוונים גם למטרה הזאת, שהיא איננה שלילית, אגב, חבר הכנסת טיבי.

אחמד טיבי: האם אתה בדקת מה כל אחד בוחר?

יריב לוין: אני לא צריך לבדוק מה הוא בוחר.

יריב לוין: אני בדקתי במה עוסק כל אחד ולא במה הוא בוחר.

יריב לוין: זה לא ענייני מה הוא בוחר.

יריב לוין: אותי מעניין במה הוא עוסק.

אחמד טיבי: לא, מה דעתו.

יריב לוין: לא מה דעתו.

אחמד טיבי: חבר הכנסת יריב לוין סוקר את הרשימה, ואומר לנו מה דעתו של כל אחד.

יריב לוין: לא דעתו.

יריב לוין: אני אומר במה הוא עוסק.

משה (מוץ) מטלון: הוא אומר את מה הוא מייצג, לא אמר מה דעתו.

אחמד טיבי: מה זה ועדה של מקארתי?

יריב לוין: כשעמותת "קו משווה" - - -

אחמד טיבי: מה הבעיה שיש נציג לאגודה לזכויות האזרח שהוא עו"ד דן יקיר?

אחמד טיבי: למה חייבים לציין את זה?

יריב לוין: לא אמרתי שיש בעיה.

יריב לוין: אגב, בעיניי יש בעיה.

יריב לוין: אבל, לא אמרתי שיש בעיה, אלא התייחסתי למה עוסקות העמותות ועוסקים האנשים שיושבים בוועדה הזאת, והבאתי תמונה.

אחמד טיבי: אם נוציא את אלה, איזה סוג של עמותות אתה רוצה?

יריב לוין: עכשיו מכוון חבר הכנסת טיבי בדיוק למקום שאליו רציתי להגיע.

יריב לוין: מעניין שהרעיון הזה עולה אצלך באופן זה.

יריב לוין: רבותי, ההרכב הוא הרכב בלתי שוויוני לחלוטין – ושוב, אחרי שראינו את הרשימה הדברים האלה ברורים לחלוטין - כי אין כאן נציגות לשורה ארוכה של מגזרים שאמורים להיות מטופלים על-ידי נציבות שוויון זכויות ולהיות מיוצגים גם בוועדה המייעצת.

יריב לוין: זאת לא רשימה סגורה.

יריב לוין: אבל, לפחות עד כמה שאני יכול להעריך זה כולל גורמים כמו נציגות של הציבור החרדי.

יריב לוין: אני רוצה להזכיר שהנושא של תעסוקה בציבור החרדי הוא יעד תעסוקה מרכזי של הממשלה גם, והציבור הזה בכלל לא בא לידי ביטוי.

יריב לוין: כמו כן, ציבור העולים מאתיופיה, ציבור העולים ממדינות חבר העמים, ציבור המשרתים במילואים, וכמובן גם הציבור הדרוזי כפי שהדגשתי בישיבה הקודמת.

יריב לוין: אני רוצה לומר ששוחחתי בעניין הזה גם עם חבר הכנסת חמד עמאר וגם עם חבר הכנסת מגלי והבה, ושניהם הביעו באופן חד-משמעי את עמדתם שראוי שלציבור הדרוזי יהיה נציג נפרד ועצמאי שייצג את הציבור הזה, ולא תחת כנפי מגזר כזה או אחר.

יריב לוין: זאת שערורייה, ואין לי מילה אחרת אלא לכנות את המצב הקיים כשערורייה.

יריב לוין: לצערי גם העמדה שגיבשה ועדת השרים בעניין הזה, אני חושב שהיא עמדה לא אחראית ושאינה במקומה.

יריב לוין: אני מציע שאנחנו נבקש מהממשלה לחזור אלינו עם הרכב חדש מאוזן שנותן ייצוג הולם לכל המגזרים כולם, כולל המגזר הערבי.

יריב לוין: אבל, ייצוג הולם ושוויוני לכולם, מתוך הבהרה שאנחנו לא מחויבים בתיאום עם הממשלה בעניין הזה.

יריב לוין: זו לא הצעת חוק, לא שלך, אדוני היושב-ראש, ולא שלי.

יריב לוין: אם הממשלה לא תבוא עם הצעה הולמת מכיוונה, אני חושב שחובתנו ליזום כאן במסגרת הליך החקיקה הזה הרכב חדש, הולם, שיאפשר לוועדה הזאת באמת לפעול לטובת כלל המגזרים, לרבות המגזר הערבי.

יריב לוין: אני לא מציע להוציא נציגים של המגזר הערבי.

יריב לוין: אני מציע לדאוג שיהיה ייצוג הולם ושווה לכולם.

משה (מוץ) מטלון: ראשית, תודה רבה לך.

משה (מוץ) מטלון: אני רוצה לומר מספר מילים.

משה (מוץ) מטלון: אל"ף, אתם הייתם אמורים לבוא אלינו היום עם רוח דברים עם כוונותיכם.

משה (מוץ) מטלון: אמרתם שלא תספיקו להכין איזושהי רשימה, איזושהי תפיסה חדשה, ושאתם צריכים להתייעץ.

משה (מוץ) מטלון: אבל, אמרתם שתבדקו על רוח הדברים של הרכב הוועדה.

משה (מוץ) מטלון: אני חייב לומר פה מספר דברים, והטענות שלי מופנות דווקא אליכם, וחלילה לא לחברי הכנסת מציעי ההצעה, כי מבחינתם הם מציעים הצעה שמייצגת את עמדתם, ואולי היא גם במקום - שיהיה נציג ערבי.

משה (מוץ) מטלון: אבל, אתם דיברתם פה בזכות השוויון, ואני רואה פה רשימה מפוצלת לשניים: מגדרית ומגזרית – זו הרשימה.

משה (מוץ) מטלון: אני לא נותן דעתי לדעותיהם של האנשים, זה הרי לא עניין אישי ולא עניין שמי.

משה (מוץ) מטלון: אני נותן את דעתי למה מייצג כל ארגון פה.

משה (מוץ) מטלון: זו רשימה שמחולקת למגדר ומגזר.

משה (מוץ) מטלון: אתם דיברתם פה בפני הוועדה על רשימה שהיא שוויונית והיא נותנת ייצוג כולל לכל חלקי החברה הישראלית.

משה (מוץ) מטלון: אני לא אחזור על הרשימה, ואני לא אחזור על דבריו של חבר הכנסת לוין.

משה (מוץ) מטלון: אבל, תראו כמה ארגוני נשים, ותראו כמה ארגונים למגזר הערבי.

משה (מוץ) מטלון: צודק חבר הכנסת לוין בטענות שלו.

משה (מוץ) מטלון: אני מרגיש פה ממש כמי שהוטעה על-ידכם.

משה (מוץ) מטלון: אני בהחלט חושב שחבר הכנסת טיבי בא עם רעיון נכון – שיהיה נציג ערבי.

משה (מוץ) מטלון: אבל, כשאנחנו מסתכלים פה על הרשימה, מה אתם מבקשים מאיתנו שנעשה?

משה (מוץ) מטלון: שני חברי כנסת דרוזים דיברו גם איתי.

משה (מוץ) מטלון: הם אמרו: אנחנו לא רוצים שהערבים ייצגו אותנו.

משה (מוץ) מטלון: איפה פה כל עניין המילואים שאומר חבר הכנסת יריב?

משה (מוץ) מטלון: איפה העולים החדשים?

משה (מוץ) מטלון: תסבירו לי אתם בשם מה דיברתם?

משה (מוץ) מטלון: בשם איזה שוויון דיברתם?

משה (מוץ) מטלון: תסבירו לי בשם איזה שוויון?

משה (מוץ) מטלון: אני אומר לכם מילים קשות: אני מרגיש כמי שהוטעה על-ידיכם.

משה (מוץ) מטלון: חלילה לא במזיד.

אחמד טיבי: אדוני, איפה ההטעיה?

משה (מוץ) מטלון: אני אומר לך.

משה (מוץ) מטלון: הם דיברו בשם השוויון, בשם זה שכל המגזרים מיוצגים פה, ואני רואה פה רשימה מוכוונת של שני מגזרים: מגדרי ומגזרי.

משה (מוץ) מטלון: המגדר הנשי – תסתכל כמה ארגוני נשים, ותסתכל על המגזר הערבי.

משה (מוץ) מטלון: מה אתם מבקשים מאיתנו?

משה (מוץ) מטלון: אז נקבל פה החלטה ונקדם את הצעת החוק של חבר הכנסת אחמד טיבי, ולא קרה כלום.

משה (מוץ) מטלון: הוספנו חטא על פשע כאשר מגזרים שלמים בחברה הישראלית לא מיוצגים כאן.

אחמד טיבי: האם "חטא על פשע" זו ההגדרה שלך כיושב-ראש הוועדה להצעה שלי?

יריב לוין: כן.

יריב לוין: בנסיבות האלה – כן.

משה (מוץ) מטלון: ההגדרה היא לא שלך.

משה (מוץ) מטלון: אתם מוסיפים - אמרתי להם.

אחמד טיבי: לא.

אחמד טיבי: אמרת שאם אתם מוסיפים את ההצעה שלי, אנחנו - - -

משה (מוץ) מטלון: לא, לא.

משה (מוץ) מטלון: אל תגרור אותנו לשם – באמת שלא.

אחמד טיבי: זה מה שאתה אמרת, אדוני.

אחמד טיבי: תגיד שזה לא העמדה שלך.

יריב לוין: אין לנו טענות.

יריב לוין: חבר הכנסת טיבי, אליך אין לנו טענות.

אחמד טיבי: אתם רוצים שאני אמשוך את הצעת החוק?

יריב לוין: לא.

משה (מוץ) מטלון: לא.

אחמד טיבי: זה מה שאתם רוצים?

יריב לוין: להיפך, אנחנו מודים לך על הצעת החוק.

אחמד טיבי: תגידו איפה אתם מובילים וזהו.

משה (מוץ) מטלון: לא רוצים שתמשוך.

אחמד טיבי: אבל, זו ועדה שההרכב שלה הוא מינוי.

אחמד טיבי: אני רוצה נציג ערבי מעוגן בחקיקה – זה מה שאני רוצה, אחד, אחד.

יריב לוין: אנחנו לא מתנגדים.

משה (מוץ) מטלון: תגיד לי, אנחנו התנגדנו לזה?

משה (מוץ) מטלון: שמעתם פה התנגדות?

אחמד טיבי: אני רואה מה שאתם מציגים, והתייעצתם עם חמד עמאר.

אחמד טיבי: תגיד, עם אלוהים התייעצתם?

אחמד טיבי: סיעת ישראל ביתנו.

אחמד טיבי: הוא הליכוד, תציעו הצעת חוק אחרת.

אחמד טיבי: אל תרכיבו את זה על הצעת החוק שלי, הצעת חוק כל-כך אמפירית, כל-כך פשוטה.

יריב לוין: חבר הכנסת טיבי, אני בנושאים האלה תמיד מתייעץ גם עם חמד עמאר, וגם עם מגלי והבה, שאת שניהם אני מכבד מאוד, וגם עם איוב קרא, ואני אמשיך לעשות את זה.

משה (מוץ) מטלון: וגם עם אלוהים מותר להתייעץ.

יריב לוין: אני אמשיך לעשות את זה, לא יעזור לך כלום.

אחמד טיבי: הנה המצלמה שם, תן נאום.

יריב לוין: חבר הכנסת טיבי, לא צריך לתת נאומים.

יריב לוין: הניירות מדברים בעד עצמם.

אחמד טיבי: את רוצים להרכיב על הצעת חוק אמפירית ופשוטה שכל הכנסת תמכה בה, את כל השיגעונות של הקואליציה?

יריב לוין: להיפך, אנחנו רוצים ל- - - לך.

דן אורן: אדוני היושב-ראש, - - -

משה (מוץ) מטלון: אתה תקבל רשות דיבור.

דן אורן: לא, - - -

משה (מוץ) מטלון: אתה תקבל רשות דיבור.

משה (מוץ) מטלון: לא, אתה לא תתפרץ.

משה (מוץ) מטלון: אתה תקבל רשות דיבור.

דן אורן: אני רוצה ל- - -

משה (מוץ) מטלון: אתה רוצה, ואתה תמתין בסבלנות.

משה (מוץ) מטלון: אתה תקבל רשות דיבור.

דן אורן: פשוט אני חייב להיות בדיון - - -

משה (מוץ) מטלון: אז אתה תחכה עוד חצי - - -

אחמד טיבי: אני ביקשתי ממנו שיבוא.

אחמד טיבי: הוא נמצא בשני דיונים מקבילים.

אחמד טיבי: אתם מטיחים בו האשמות, ואתם לא נותנים לו לדבר.

משה (מוץ) מטלון: לא, רציתי לתת לך לסיים את דבריך.

אחמד טיבי: אני סיימתי.

אחמד טיבי: בבקשה.

משה (מוץ) מטלון: בבקשה.

דן אורן: סליחה, אני לא ביקשתי להתפרץ, חלילה.

משה (מוץ) מטלון: לא, בסדר.

משה (מוץ) מטלון: אני רציתי לשמור על זכות הדיבור של חבר הכנסת טיבי.

דן אורן: כפי שקורה לפעמים בכנסת, אנחנו חייבים להיות בכמה ועדות באותו זמן.

משה (מוץ) מטלון: רשות הדיבור שלך, אדוני.

דן אורן: לכן, דאגנו לכך שיהיו פה חברי שגם ייצגו את העניין.

דן אורן: אבל, כיוון שאני מטפל בעניין מההתחלה, חשבתי לנכון לבקש מאדוני היושב-ראש את רשות הדיבור, ואני מקווה שזה לא קטע יותר מידיי את הדברים שרצה אדוני היושב-ראש להביא בפנינו.

דן אורן: אני חושב שאולי יש פה איזושהי אי-הבנה.

דן אורן: ודאי לא היתה שום כוונה להטעות.

דן אורן: אמרתי את זה במהלך הדיון הקודם – הרבה פעמים במהלך דיון מתגלים ומתפתחים דברים שאף אחד לא חשב עליהם.

דן אורן: אנחנו מקשיבים לכל מה שנאמר באמת בקשב רב, ודווקא בגלל שהדברים הם רציניים אמרנו שכדי לדון בהם בצורה רצינית ולעשות איתם את הצדק הראוי, בטווח זמן של שבוע אנחנו לא נוכל - באמת לא נוכל - לעשות את זה, עם כל הרצון הטוב בעולם.

דן אורן: אנחנו צריכים עוד קצת זמן אם באמת רוצים הוראה כמו זו שמופיעה בסוף הנוסח.

דן אורן: כלומר, מה שמופיע בחלק הראשון של הנוסח זה דבר שהוא מוסכם על כולם.

יריב לוין: לא, לא.

יריב לוין: לא מוסכם עליי לחלוטין.

יריב לוין: אתם תפרידו בין האוכלוסייה הערבית לדרוזית.

יריב לוין: לא יהיה: לרבות דרוזית, ייגמר הסיפור הזה.

יריב לוין: יש אוכלוסייה ערבית, יש אוכלוסייה דרוזית ואוכלוסייה צ'רקסית.

יריב לוין: אתם כמי שאמונים על שוויון זכויות, אמורים להיות הראשונים שיצעקו נגד הדבר הזה.

דן אורן: יורשה לי להשלים.

עפו אגבאריה: מה שאתה אומר זה לא מדיניות חדשה.

עפו אגבאריה: אתם תמיד רוצים בעד הפרד ומשול.

יריב לוין: לא הפרד ומשול.

יריב לוין: אנחנו רוצים שהדרוזים והצ'רקסים יקבלו מה שמגיע להם – זה הכול.

עפו אגבאריה: אני פשוט תמיד תוהה איזה אהדה יש לך למגזר הדרוזי.

יריב לוין: תתפלא, דאגה עצומה.

יריב לוין: אני דואג למי שקשר את גורלו בגורלה של מדינת ישראל.

עפו אגבאריה: אתה כזה ליברל.

עפו אגבאריה: זה המקרתיזם, ולא הליברליזם.

עפו אגבאריה: ואם אתה דואג אז תן לו - - -

אחמד טיבי: תביא לו בצבא מה שאתה רוצה, לא - - -.

אחמד טיבי: בצבא, בצבא.

אחמד טיבי: הם לא מקבלים בגללכם.

אחמד טיבי: אתם דפקתם אותם.

אחמד טיבי: אתם דופקים את הדרוזים.

אחמד טיבי: מי דופק את הדרוזים?

אחמד טיבי: הערבים?

אחמד טיבי: אתם דופקים אותם.

יריב לוין: לא יעזור שום דבר, לא יעזור שום דבר, לא יעזור שום דבר.

אחמד טיבי: בתי-הקברות שלהם אומרים שאתם דופקים אותם.

עפו אגבאריה: אתם רוצים אותם רק - - -

אחמד טיבי: - - -ובתי-קברות – זה מה שאתם עושים עם הדרוזים.

אחמד טיבי: אתם מקפחים את הדרוזים שנה אחרי שנה.

אחמד טיבי: המקומות המפותחים ביותר שלהם זה בתי-הקברות שלהם.

אחמד טיבי: אתם תקפצו, אתם מפלגת שלטון, אתם והעסקנים שלכם שאתה מדבר עליהם.

יריב לוין: אתם יכולים לצעוק כמה שאתם - - -

עפו אגבאריה: איזה יפה נפש אתה נראה.

עפו אגבאריה: רק עכשיו ראינו מה היה בעוספייה.

עפו אגבאריה: מה היה בעוספייה?

עפו אגבאריה: אם היה דבר כזה קורה למישהו יהודי, הייתם מקימים זעקה.

אחמד טיבי: תביא לדרוזים תקציבים.

אחמד טיבי: למה אתם לא מביא להם תקציבים?

אחמד טיבי: אתה בא על הצעה אמפירית?

יריב לוין: אתם יכולים לצעוק כמה שאתם רוצים.

יריב לוין: אנחנו נמנה נציג דרוזי בנפרד.

יריב לוין: לא יהיה יותר מצב שבו הדרוזים יהיו תלויים ברצון הטוב שלכם, לא יהיה.

עפו אגבאריה: תמנה שר דרוזי.

עפו אגבאריה: אפילו את זה אתם לא עושים.

משה (מוץ) מטלון: אתם רוצים שאני אסגור את הישיבה?

משה (מוץ) מטלון: חבר הכנסת לוין, רשות הדיבור לדן ממשרד המשפטים.

משה (מוץ) מטלון: אני מבקש לא להפריע לו.

משה (מוץ) מטלון: אני אסגור את הישיבה.

משה (מוץ) מטלון: אני אסגור את הישיבה, ואני לא רוצה לסגור.

אחמד טיבי: זו המטרה הרי.

משה (מוץ) מטלון: לא שלי.

יריב לוין: לא, ממש לא.

יריב לוין: אנחנו מודים לך שהבאת לך את העניין הזה.

יריב לוין: מודים לך.

אחמד טיבי: אני רואה לאיפה אתה מוביל.

עפו אגבאריה: תציע שר דרוזי.

עפו אגבאריה: למה אתם לא מציעים?

יריב לוין: אני בעד שר דרוזי.

עפו אגבאריה: אתה בעד רק במס שפתיים, רק במס שפתיים.

יריב לוין: אני קורא לראש הממשלה למנות את חברי איוב קרא לשר.

עפו אגבאריה: אתם רק במס שפתיים.

עפו אגבאריה: את זה אתם לא תעשו, את זה אתם לא תעשו.

יריב לוין: ואתה תצביע בעדו, נכון?

יריב לוין: כשנביא את המינוי שלו אתה תצביע בעדו, נכון?

עפו אגבאריה: אני אצביע בעדו לראש הממשלה.

יריב לוין: כן, גם אני.

עפו אגבאריה: אתה לא.

יריב לוין: אני כן.

יריב לוין: תתפלא, תתפלא.

עפו אגבאריה: ראש ממשלה אפילו מעדות המזרח לא יכול להיות לפי התפיסה שלך.

יריב לוין: קשקוש.

משה (מוץ) מטלון: חבר הכנסת אגבאריה, יריב לוין.

עפו אגבאריה: אנחנו מכירים אותם, רק מהפרצוף מכירים אותם.

יריב לוין: מאיפה אתה מכיר?

יריב לוין: מאיפה אתה מכיר?

עפו אגבאריה: אני לא רואה?

עפו אגבאריה: מספיק.

יריב לוין: עשית עליהם מחקר רפואי?

יריב לוין: מאיפה אתה מכיר?

משה (מוץ) מטלון: חבר הכנסת אגבאריה, חבר הכנסת לוין.

עפו אגבאריה: לא עשיתי מחקר רפואי.

עפו אגבאריה: אבל, קראתי מספיק על האופי של אנשים מסוימים, ואתה האופי הזה.

משה (מוץ) מטלון: חבר הכנסת לוין, חבר הכנסת אגבאריה.

יריב לוין: אבי אבות הגזענים אתה יכול להיות.

יריב לוין: תתבייש, תתבייש.

משה (מוץ) מטלון: בבקשה, אדוני.

משה (מוץ) מטלון: בבקשה.

עפו אגבאריה: אני לא דיברתי על בן אדם, על גזע, ולא על - - -

יריב לוין: - - - על אנשים כמוני.

עפו אגבאריה: כמוך, כן.

עפו אגבאריה: האופי שלך.

יריב לוין: זו גזענות הכי פשוטה – הכללה.

יריב לוין: אבל, בסדר.

אחמד טיבי: הוא דיבר על הדעות שלך, ועל האופי שלך שהן פשיסטיות על-פי כל הגדרה.

יריב לוין: אם אני מקבל ממך מחמאה כזאת, מצבי טוב.

אחמד טיבי: תשתמש בזה.

אחמד טיבי: תדפיס את זה ותפיץ את זה בין חברי המרכז.

משה (מוץ) מטלון: בבקשה רבה, אדוני.

דן אורן: אני מבקש להמשיך.

דן אורן: יכול להיות שאנחנו עושים טעויות.

דן אורן: כמי שעוסק בנושאים של שוויון וייצוג הולם הרבה שנים, אני יכול לשים את היד על הלב ולהגיד שאין לי, ואני חושב שאין לנו כוונות רעות, ויש לנו הרבה פעילות בנושא.

דן אורן: אנחנו מקשיבים בקשב רב לכל מה שנאמר פה.

דן אורן: אנחנו בסך הכול אומרים משהו פשוט.

דן אורן: אם מה שעומד על הפרק עכשיו זה הצעה בצורה שמופיעה בנוסח פה, שיינתן ייצוג הולם לקבוצות נוספות – שוב, עניינית אנחנו לא בשלב שאני יכול להביא לכאן עמדת משרד.

דן אורן: כל מה שאנחנו מבקשים, וזאת עמדתנו לגבי השלב הזה בחקיקה, אנחנו אומרים שזה מצריך דיון אצלנו.

דן אורן: אנחנו לא נתעכב יותר מידיי זמן.

דן אורן: אבל, בוודאי שלא היה בידנו סיפק.

משה (מוץ) מטלון: האם אתה יודע להגיד לנו מה היו השיקולים מאחורי המינויים האלה?

משה (מוץ) מטלון: האם הנציבה יודעת?

דן אורן: לא, אני לא יודע כי בעניין הזה זה הנציבות.

דן אורן: אבל, מה שחשוב מבחינת הליך החקיקה - שיהיה ברור, הממשלה תמכה בהצעת החוק הזאת כמו שהיא עושה תמיד בכפוף לתיאום הליכי החקיקה עם משרדי הממשלה הנוגעים בדבר.

דן אורן: מבחינת התיאום הנדרש, מבחינת עמדת הממשלה, אין תמיכה במהלך שאומר: מאשרים את הנוסח הזה – החלק השני שלו – כעת לקריאה ראשונה.

דן אורן: זה לא בגלל שאנחנו שוללים את הנוסח הזה בדבר הוספת קבוצות נוספות מבחינה עניינית, אלא שאנחנו עומדים על כך שתתקיים אצלנו בממשלה בדיקה ודיון כראוי.

דן אורן: שוב, אנחנו לא נעכב את זה יתר על המידה.

דן אורן: אבל, אנחנו כן צריכים כמה שבועות בשביל הדבר הזה – דבר שבוודאי לא היה סיפק בלוחות הזמנים האלה של שבוע, עם פורים באמצע.

יריב לוין: ברשותך, אני אשאל שאלה.

יריב לוין: כאשר הנושא הזה עלה לדיון בוועדת שרים לענייני חקיקה, הופנתה תשומת ליבם של השרים להרכב הנוכחי של הוועדה, לעובדה שאותם מגזרים שמניתי קודם לא מיוצגים בה בכלל, לצורך לעשות את אותה בדיקה שאני מבין שצריך לעשות אותה, רק לטעמי היה צריך לעשות אותה אם לא מלכתחילה, לפחות בשלב שבו - - -?

יריב לוין: אני חושב שחבר הכנסת טיבי עשה שירות לכולנו, אולי שלא בכוונה תחילה, והציף את הסוגיה הזאת.

יריב לוין: האם אז משהו מכל זה נעשה?

יריב לוין: אני באמת מסתכל על זה ואני אומר – הרי אני בטוח שהכוונות טובות, שלא תהיינה אי-הבנות.

יריב לוין: אני לא חושד באף אחד.

יריב לוין: איך זה קורה?

דן אורן: אני יכול לענות לשאלה הזאת.

דן אורן: הייתי בדיון, ולא היתה סגירה של ההרכב הנוכחי של הוועדה.

דן אורן: על זה צריך לומר שהדיון בוועדת השרים לענייני חקיקה כל שבוע הוא דיון בכ-30 הצעות חוק.

דן אורן: הוא דיון שלא מאפשר דיון מעמיק בכל הצעה והצעה.

דן אורן: לפעמים, אם נודע לשרים על סוגיה כזאת או אחרת, הם מבקשים להתעכב עליה ואז הדיון מתארך.

דן אורן: אבל, כיוון שיש עומס בחקיקה שנוצר עקב הצעות חוק פרטיות, אין תמיד אפשרות להאריך לגבי כל הצעה והצעה אם לא ידוע שיש בעיה כזאת או אחרת או שיש היבט כזה או אחר.

דן אורן: לדעתי, גם חבר הכנסת יריב לוין שם את הזרקור על נושא.

דן אורן: אני לא רוצה להתחיל להשיב כיוון שאין לנו עמדה לגבי ההצעה להוסיף אוכלוסיות נוספות.

דן אורן: אבל, מה שכן – זה כן העלה נושא שאנחנו חושבים שצריך לדון בו.

דן אורן: אבל, כפי שאמרתי, זה לא מתאפשר בלוחות זמנים כאלה.

יריב לוין: אני מבין, אבל אני אומר לך מה אני שואל.

משה (מוץ) מטלון: שנייה, תן לו לסיים.

משה (מוץ) מטלון: אתן לכל אחד רשות דיבור, יש לנו זמן.

דן אורן: בשורה התחתונה מה שאני אומר לא כל-כך שונה ממה שהצגתי בדיון הקודם.

דן אורן: מבחינת קריאה ראשונה יש את הדבר שעלה בפני הממשלה עד עכשיו שאנחנו יכולים להסכים לו.

יריב לוין: אני מצטער שאני קוטע אותך.

יריב לוין: איך אתה יכול לומר שאתם יכולים להסכים לזה כאשר אתה בעצמך אומר לי לפני שלושה משפטים שבעצם בפני השרים בכלל לא הובא הרכב הוועדה?

יריב לוין: בעצם אף אחד לא ידע.

יריב לוין: אנשים קיבלו איזה רושם שאין בכלל ייצוג למגזר הערבי, ושבאים לתקן עוול למגזר הערבי.

משה (מוץ) מטלון: הרושם שאני קיבלתי פה לפני שראיתי את ההרכב – בדיוק אותו רושם.

אחמד טיבי: אדוני, אדוני, אדוני - - -

יריב לוין: חבר הכנסת טיבי, תפסיק להפריע לי באמצע המשפט כל הזמן.

אחמד טיבי: אתה קטעת אותו.

אחמד טיבי: מה זה "תפסיק להפריע לי"?

אחמד טיבי: תן לו להשלים את המשפט.

אחמד טיבי: אתם לא נותנים לו לדבר.

יריב לוין: שרים שישבו שם לא ראו, למשל, כמו שציינתי קודם, שאותה ממשלה שקיבלה החלטה לשים את נושא תעסוקת חרדים כיעד מרכזי בסדר-יומה, וכשצריך לבוא לנציבות שוויון הזדמנויות בתעסוקה ולדאוג ששם בוועדה המייעצת יהיה נציג חרדי - - -

עפו אגבאריה: מי הפריע לכם עד עכשיו לעשות את זה?

עפו אגבאריה: מי הפריע?

אחמד טיבי: שהנציג החרדי יביא הצעת חוק - אני אתמוך בו.

אחמד טיבי: שיביא הצעת חוק.

עפו אגבאריה: מי הפריע לך 60 שנה?

עפו אגבאריה: מי הפריע לכם לעשות את זה?

עפו אגבאריה: איזה ציניות.

אחמד טיבי: שיביא הצעת חוק.

אחמד טיבי: איפה נרדמתם?

אחמד טיבי: תתחילו לעבוד כמו שאנחנו עובדים בהצעות חוק רציניות.

אחמד טיבי: שכל אחד ידאג לאוכלוסיה שלו.

יריב לוין: חבר הכנסת טיבי, אל תדאג.

יריב לוין: אנחנו עושים.

יריב לוין: לכן, אני חושב שראוי ונכון היה שתחזירו את העניין לממשלה, לוועדת שרים, אחרי שתשבו על העניין מבחינה מקצועית כמו שצריך, ולא תציעו לנו מסלול של להוסיף, כמו שקרא לזה היושב-ראש "חטא על פשע" – זה הכול.

עפו אגבאריה: אתה פשוט רוצה לטרפד, ואתה לא רוצה להתקדם עם זה.

אחמד טיבי: אדוני, רשות דיבור.

משה (מוץ) מטלון: בבקשה, רשות דיבור.

משה (מוץ) מטלון: אני אציע הצעה ונסגור את הישיבה.

אחמד טיבי: אדוני היושב-ראש, כדי לא להטעות, כשהוצעה הצעת החוק לראשונה השר היה אלי ישי, ולא היה נציג ערבי בוועדה.

אחמד טיבי: לא היה נציג.

אחמד טיבי: ולכן, אני הצעתי אותה בקדנציה הקודמת.

יריב לוין: אבל, זה לא המצב עכשיו.

אחמד טיבי: נו, אז מה?

יריב לוין: אז מה?

יריב לוין: אז נוסיף עוד ועוד ועוד ועוד.

אחמד טיבי: למה אתה מפסיק אותי?

יריב לוין: למה?

יריב לוין: כי אני לא מבין אותך.

אחמד טיבי: אז תחכה עד שאני אסיים.

משה (מוץ) מטלון: חבר הכנסת לוין.

אחמד טיבי: לא היה נציג ערבי, ולכן הצעתי את ההצעה הזאת שיהיה נציג ערבי אחד, בודד, מ-21 נציגים.

יריב לוין: יש ארבעה-חמישה.

אחמד טיבי: עכשיו.

אחמד טיבי: אחרי שהיה השר בנימין בן-אליעזר היתה לו גישה אחרת ושונה מהגישה הפשיסטית והגזענית של אלי ישי שהדירה את הנציגים הערבים.

אחמד טיבי: מה זה "ערבים"?

אחמד טיבי: יש פה שני ערבים.

יריב לוין: כן, שנשים רק ערבים, למנות רק ערבים.

יריב לוין: להוציא את החרדים, להוציא את הדרוזים, להוציא את העולים – זאת גישה שוויונית, נכון?

יריב לוין: זאת גישה שוויונית שלא יהיה אף חרדי, אף עולה.

עפו אגבאריה: לא הוציאו אף אחד.

עפו אגבאריה: אבל, אתה לא יכול לסבול שהם ימנו אפילו ערבי אחד.

יריב לוין: לא, לא נכון.

יריב לוין: יש פה - - -

עפו אגבאריה: אתה לא יכול לסבול.

עפו אגבאריה: זה הגזע הזגעני שלך, זה הגישה הגזענית שלך.

יריב לוין: אין לי שום בעיה עם נציג ערבי.

יריב לוין: אני, בניגוד לכם, רוצה נציגות לכולם.

יריב לוין: אני רוצה נציגות לכולם, וכך יהיה.

יריב לוין: לא יעזור יהיה נציג לכולם.

עפו אגבאריה: זה לא נכון, אתה לא צודק.

עפו אגבאריה: למה לא הכנסת חרדי 60 שנה?

עפו אגבאריה: 30 שנה האתיופים פה, למה לא הכנסתם.

עפו אגבאריה: אבל, אתה מתרעם על זה שאתה לא רוצה נציג ערבי – זה הבעיה שלך.

יריב לוין: לא יעזור לך, יהיה - - -

עפו אגבאריה: לא יעזור לך, אתה גזען ופשיסט.

עפו אגבאריה: כל הזמן אתה היית כזה, ואת זה אתה לא יכול להסתיר.

משה (מוץ) מטלון: עפו אגבריה, עפו אגבאריה.

משה (מוץ) מטלון: עו"ד ג'נט שלום, בבקשה.

יריב לוין: איך אתה יודע?

עפו אגבאריה: אני רואה אותך, אני שמעתי אותך.

עפו אגבאריה: אלף פעמים שמעתי אותך.

משה (מוץ) מטלון: אני אסגור את הישיבה, אני אסגור את הישיבה.

יריב לוין: - - - רפואית.

עפו אגבאריה: גם רפואית.

עפו אגבאריה: - - - זה צריך לגנות אותם כמוך.

עפו אגבאריה: אני שומע איך אתה מדבר.

רחל אדטו: כל הצעקות האלה הן לא קבילות.

משה (מוץ) מטלון: זה לא קביל, ואני אסגור את הישיבה.

משה (מוץ) מטלון: בהתפרצות הבאה אני סוגר את הישיבה.

משה (מוץ) מטלון: בבקשה.

ג'נט שלום: אני אבקש להבהיר כמה דברים מבלי להיכנס יותר מידיי למהות.

ג'נט שלום: ראשית, אנחנו הוקמנו ב-2008.

ג'נט שלום: זוהי הוועדה הראשונה שמונתה.

ג'נט שלום: אתם יכולים לראות שבחוק יש איזושהי חלוקה יותר מהותית, ולאו דווקא לגבי ייצוג של מגזרים מסוימים.

ג'נט שלום: ולכן, כשאתה רואה יותר ייצוג לנשים או ייצוג למגזר אחר – חלקם גם מומחים מהאקדמיה, ואנשים שעוסקים בזכויות עובדים וארגוני מעסיקים.

משה (מוץ) מטלון: לא, תדברי לא על המומחים.

משה (מוץ) מטלון: אל תדברי רק על המומחים.

יריב לוין: אין לי בעיה עם יותר.

יריב לוין: יש לי בעיה עם הרבה מול כלום.

ג'נט שלום: אני מבקשת לסיים.

ג'נט שלום: אני לגמרי מקבלת את מה שאמר דן, ואני גם לוקחת את זה לתשומת ליבי, שהיום עם הצרכים המשתנים, ובמיוחד לקראת זה שתמונה ועדה חדשה, צריך לקחת בחשבון עוד אוכלוסיות.

ג'נט שלום: אבל, צריך לעשות דיון בשאלות איזה אוכלוסיות צריך לקחת, ואילו אוכלוסיות צריך להכניס לחוק, כי יכול להיות שהאוכלוסיות שהוצעו במקרה בוועדה הקודמת הן לא מספיקות.

ג'נט שלום: אני חושב למשל על אנשים שסובלים מאפליית גיל.

ג'נט שלום: האם אותם לא נכניס לייצוג הולם?

ג'נט שלום: לדעתנו, וזה הדבר היחיד שאנחנו אומרים, זה צריך להיות בדיון יותר מהותי.

אחמד טיבי: אגב, אנחנו לא מתנגדים לגישה הזאת – לא עפו אגבאריה ולא אני.

אחמד טיבי: אנחנו גם לא מתנגדים שיתמנו נציגים אחרים.

אחמד טיבי: אבל, לא על הצעת החוק הזאת.

משה (מוץ) מטלון: לא מתנגדים לנציג ערבי, לא שמעתם התנגדות כזאת.

עפו אגבאריה: זה יכול להיות חוק אחר, והיא צודקת.

יריב לוין: לא יהיה חוק אחר.

יריב לוין: יש ועדה אחת, ויהיה חוק אחד.

עפו אגבאריה: היא צודקת.

עפו אגבאריה: אתה יכול להכניס גם קווקזים וגם אוקראינים וגם רוסים, וגם מרוקאים.

עפו אגבאריה: אני מציע שנכניס לפי העדה, וזה יהיה החוק הכי - - - גזעני במדינת ישראל.

עפו אגבאריה: לפי העדה, בסדר?

משה (מוץ) מטלון: אני אומר לך שלא יהיה חוק אחר.

עפו אגבאריה: לפי הגיל, לפי צרכים מיוחדים, חולי אסטמה, חולי לב – את כולם.

יריב לוין: חבר הכנסת אגבאריה, המצב שיש נציגות רק לערבים לא יהיה.

אחמד טיבי: ההרכבה תשתק את החוק.

אחמד טיבי: אני מושך את החוק.

יריב לוין: לא, היא לא תשתק את החוק.

אחמד טיבי: בהצעת החוק שלי אתם רוצים להרכיב גם אתיופים, גם עולים חדשים, גם חרדים, גם משרתי במילואים.

יריב לוין: מה לעשות?

יריב לוין: אנחנו רוצים לעשות סדר וצדק.

יריב לוין: סדר וצדק - זה מה שאנחנו רוצים.

יריב לוין: אותנו לא מעניין של מי ההצעה, מעניין אותי העניין – זה הכול.

משה (מוץ) מטלון: פתחת הזדמנות לעשות באמת סדר אמיתי ושוויון.

יריב לוין: למה אתה מתרגש?

אחמד טיבי: שהחרדים יגישו הצעת חוק משלהם.

יריב לוין: הם לא צריכים, יש עכשיו הצעה ואנחנו נעשה סדר – זה הכול.

משה (מוץ) מטלון: יש הצעה לסדר-יום, בבקשה גברתי.

רחל אדטו: חבר הכנסת אייכלר ואני יושבים ותמהים על הוועדה המייעצת.

רחל אדטו: היינו מאוד רוצים להבין בשתי מילים מהי החשיבות של הוועדה המייעצת הזאת שכל-כך נלחמים עליה.

משה (מוץ) מטלון: בבקשה, עו"ד ג'נט שלום.

ג'נט שלום: הוועדה המייעצת, כשמה כן היא.

ג'נט שלום: היא מייעצת לנציבה הארצית לשוויון הזדמנויות בעבודה בכל מיני נושאים.

ג'נט שלום: הנציבה היא זאת שמקבלת את ההחלטות בסופו של יום.

ג'נט שלום: היא כפופה ישירות לשר התמ"ת.

ג'נט שלום: לוועדה המייעצת אין סמכויות של הטלת וטו, או דברים כאלה.

ג'נט שלום: אבל, היא כן אמורה להביא בפני הנציבה איזשהם פנים, גם מהכיוון של זכויות עובדים מהאקדמיה, גם כנציגי עובדים ומעסיקים, וגם מכיוון של אוכלוסיות כאלו ואחרות שמופלות בשוק העבודה את הדברים מהשטח, דילמות נוספות ודברים שלא חשבנו עליהם.

רחל אדטו: האם הוועדה מתכנסת באופן קבוע?

ג'נט שלום: כן, פעם בחודשיים.

משה (מוץ) מטלון: כן, היא עדכנו אותנו.

משה (מוץ) מטלון: הם יושבים שש פעמים בשנה.

רחל אדטו: נאמר כרגע שאין לה יכולת להטיל וטו.

ג'נט שלום: יש לה השפעה על הנציבות.

ג'נט שלום: הוועדה היא כן קבוצה של מומחים שאנחנו מסתמכים על הדעות שלהם, שאנחנו מתייעצים בהם, ונעזרים בהם.

ג'נט שלום: אין ספק שזוהי קבוצה מאוד חשובה.

נעה בן שבת: יש לה שלושה תפקידים: לייעץ לנציבה, להמליץ לנציבה על הקצאת משאבים, ולדון בדין-וחשבון.

אחמד טיבי: ההרכב הבא יהיה כנראה בעוד פחות משנה.

ג'נט שלום: אני חושבת שבערך שנה, אין לי תאריכים.

אחמד טיבי: שנה.

אחמד טיבי: האם בהרכב הבא אתם תהיו יותר קשובים למגוון רחב יותר של האוכלוסייה בישראל?

ג'נט שלום: בלי ספק.

ג'נט שלום: כל הזמן עולים צרכים חדשים.

ג'נט שלום: לדוגמה, נושא אפליית גיל עלה בשנים האחרונות הרבה יותר מלפני שלוש שנים.

ג'נט שלום: אני בטוחה שיינתן לזה איזשהו ביטוי.

ג'נט שלום: גם המודעות לוועדה עצמה.

ג'נט שלום: כפי שציינתי בוועדה הקודמת, יש מקום גם לעמותות להגיע ולהגיש בקשה להיות חלק מהוועדה.

אחמד טיבי: היא חדשה.

ג'נט שלום: אני חושבת שהמודעות לפני שלוש שנים היתה מאוד נמוכה יחסית להיום.

ג'נט שלום: אני די בטוחה שיהיה יותר מגוון של עמותות וארגונים שירצו להיות חלק בוועדה.

משה (מוץ) מטלון: חבר הכנסת אייכלר, בבקשה.

ישראל אייכלר: אדוני היושב-ראש, אני מאוד בעד שדווקא בוועדה מייעצת שכזאת יהיו נציגים ערביים, ונציגים של עולים חדשים, בפרט כאשר זה עניין של שוויון הזדמנויות בעבודה שזה הדבר הכי הכי נוראי במגזר הציבורי, ואז בוודאי שכולם צריכים להיות.

ישראל אייכלר: אני מתפלא על משרד המשפטים?

ישראל אייכלר: למה זו צריכה להיות יוזמה פרטית של חבר הכנסת אחמד טיבי בעניין?

ישראל אייכלר: למה זה לא מובן מאליו שיש מיליון מאתיים אלף ערבים בישראל?

משה (מוץ) מטלון: אם היית בתחילת הדיון, היית בדיוק מוצא את התשובה לסוגיה שאתה שואל.

ישראל אייכלר: אני רואה פה ברשימה הזאת כמה נציגים ערבים.

ישראל אייכלר: אבל, אני לא רואה ש - - -

יריב לוין: אין אף מגזר אחר.

אחמד טיבי: הם לא היו לפני שנתיים.

אחמד טיבי: הנציגים האלה לא היו.

יריב לוין: אבל, יש לנו הסכמה שצריך נציג ערבי.

יריב לוין: אין לנו ויכוח.

יריב לוין: אבל, מה עם כל האחרים?

ישראל אייכלר: כל הכבוד לך שהכנסתם אותם.

ישראל אייכלר: אבל, למה באמת אין מגזרים נוספים?

אחמד טיבי: הם הוכנסו בגלל לחץ ציבורי, ולא בגלל עיגון בחוק.

משה (מוץ) מטלון: חבר הכנסת אייכלר, הרשימה היא מגדרית ומגזרית.

יריב לוין: מאה אחוז.

יריב לוין: אז עכשיו נעגן בחוק את כולם, מהחרדים דרך העולים ועד הערבים.

אחמד טיבי: אין לי בעיה.

אחמד טיבי: תציע הצעה שלך.

יריב לוין: לא אציע שום דבר.

יריב לוין: אנחנו לא נעשה חצי עבודה.

ישראל אייכלר: אני רוצה לשמוע את התשובה שלך.

משה (מוץ) מטלון: לאחר שהוגשה הרשימה, אני הגדרתי בתחילת הישיבה כי זוהי רשימה מגדרית ומגזרית, וחסרים בה הרבה מאוד מגזרים שמאפיינים את החברה הישראלית.

משה (מוץ) מטלון: דיברנו על עולים, על חרדים, על דרוזים, על אנשי מילואים.

ישראל אייכלר: וגם קבוצת גיל, כפי שאמרה הגברת.

ישראל אייכלר: היא צודקת בזה.

משה (מוץ) מטלון: זה לא אני אמרתי.

משה (מוץ) מטלון: בוודאי שהיא צודקת.

ג'נט שלום: אני רק נתתי דוגמה, כי יש המון קבוצות שלא חשבנו עליהם.

ג'נט שלום: אני לא חושבת שזה המקום להחליט איזה - - -

ישראל אייכלר: אז מה היושב-ראש אומר?

ישראל אייכלר: תכניסו את זה עכשיו.

משה (מוץ) מטלון: אני אומר שזו ההזדמנות באמת לעשות סדר.

משה (מוץ) מטלון: אני חוזר ואומר, ואני פה אמרתי שהוטעיתי.

משה (מוץ) מטלון: לא במזיד, חס ושלום.

משה (מוץ) מטלון: כי כמו שהציגו כנראה לוועדת השרים שיש ועדה מייעצת לשוויון זכויות בתעסוקה, אז גם הציגו לנו, לי.

משה (מוץ) מטלון: אני אמרתי שחייב להיות בה נציג ערבי, וחייב להיות בה נציג לאנשים עם מוגבלויות, וחייב להיות בה כל - - -

ג'נט שלום: לא, דווקא לאנשים מוגבלויות אין צורך כי יש להם נציבות משלהם, ואין לנו סמכות.

עפו אגבאריה: מה עם הכושים העבריים?

עפו אגבאריה: האם הם מיוצגים?

משה (מוץ) מטלון: יכול להיות שבהרכב הבא.

עפו אגבאריה: אולי תוסיף גם את הכושים העבריים?

יריב לוין: תרשום את הצעת חבר הכנסת עפו אגבאריה שדואג לכושים העבריים.

עפו אגבאריה: כן, אני דואג יותר ממך – זה בטוח, זה בטוח.

עפו אגבאריה: גם אתיופים.

יריב לוין: רואים בהצעת הזאת איך אתה - - -

עפו אגבאריה: אני ביקרתי ברמת אשכול, במקום שבו הם גרים.

עפו אגבאריה: אבל, אתה לא מתבייש אפילו.

יריב לוין: איך אתה יודע איפה הייתי או לא?

עפו אגבאריה: לא שמעתי אותך שדיברת עליהם.

עפו אגבאריה: אני דיברתי עליהם במליאה, בכנסת, בוועדות.

עפו אגבאריה: אבל, אתה לא דיברת.

יריב לוין: לא שומע טוב.

יריב לוין: הבוקר ועדת שרים לחקיקה אישרה הצעת חוק שלי על מימון הפקות מקור באמהרית, רק הבוקר, במקרה.

משה (מוץ) מטלון: רשות הדיבור לחבר הכנסת טיבי.

אחמד טיבי: תודה רבה.

אחמד טיבי: אתה רוצה נציג גם של במאים ואמנים בוועדה הזאת?

יריב לוין: חבר הכנסת טיבי, ההצעות שלך הן טובות, ואני אשקול כל אחת מהן לגופה.

אחמד טיבי: תשקוד על הצעה.

יריב לוין: אני כבר אמרתי שאני מודה לך שהבאת את העניין לפתחנו.

משה (מוץ) מטלון: אבל, אל תפריע לו.

משה (מוץ) מטלון: רשות הדיבור שלו.

אחמד טיבי: אני אהיה קצר, ואני מקווה שזוהי הצעת סיכום.

אחמד טיבי: אדוני, אם אנחנו מביטים לעומק לדברים שנאמרו כאן בוועדה, אני רואה שנציגי הממשלה מלבד העובדה שהם תומכים בנוסח הראשון שמונח כאן, הם לא מתנגדים עקרונית לדברים שנאמרו כאן, לא על-ידי יריב לוין ולא על-ידי אייכלר.

אחמד טיבי: אבל, הם אומרים שתהיה ועדה חדשה בעוד כשנה, והם ייקחו בחשבון את האפשרויות האלה, את מגוון המגזרים.

אחמד טיבי: אני מבקש שעכשיו נעביר בקריאה ראשונה את ההצעה שבה תומכת הממשלה, משרד המשפטים, ולהשאיר לאחר מכן לנציגי הממשלה כאשר הם ממנים את הוועדה בעתיד, בעוד כשנה, את האפשרות.

אחמד טיבי: אתם תבואו בדברים.

אחמד טיבי: זוהי ממשלה שלכם, זו לא ממשלה שלי.

אחמד טיבי: יריב לוין, זו ממשלה שלך.

אחמד טיבי: תבוא בדברים.

יריב לוין: הממשלה היא של כולם.

משה (מוץ) מטלון: הממשלה היא של כולם.

אחמד טיבי: לא, היא לא שלי.

אחמד טיבי: אני באופוזיציה, אני רוצה להפיל.

אחמד טיבי: אני מתנגד.

יריב לוין: למה אתה מתנגד?

יריב לוין: תראה איזה מדיניות יש לה?

יריב לוין: תומכת בחוקים שלך בלי לבדוק אפילו את המצב.

יריב לוין: מה אתה רוצה?

יריב לוין: יותר מזה?

אחמד טיבי: חוק אחד, ואתם מפילים לי אותו.

יריב לוין: רק ראו אחמד טיבי, ישר תמכו בלי לבדוק אפילו.

אחמד טיבי: לא הם התנגדו, הם הפילו אותה.

אחמד טיבי: לא בדקת, לא עשית עבודת בית.

יריב לוין: עברה בממשלה, עברה בממשלה.

אחמד טיבי: אתה לא רוצה להקשיב.

אחמד טיבי: הם הפילו אותה בתקופה של אלי ישי, ותמכו בה בתקופה של בנימין בן-אליעזר.

יריב לוין: הממשלה הזאת תמכה.

יריב לוין: מה אתה רוצה?

יריב לוין: התקופה של אלי ישי היתה בממשלה הקודמת.

ג'נט שלום: רק לתקן דברים.

ג'נט שלום: הנציבות ומשרד התמ"ת לא תמכו בהצעה, ואפילו נאמר כמה פעמים שמבחינתנו היא מיותרת.

ג'נט שלום: אבל, לא התנגדנו אליה.

אחמד טיבי: ולכן, זו ההצעה הטכנית והמעשית כדי להתקדם אם אתם רוצים לקדם את החוק.

יריב לוין: לא, לא.

יריב לוין: אנחנו רוצים להתקדם.

אחמד טיבי: החוק הזה הרי לא יתקדם אם תרצו להעמיס עליו את הכול.

יריב לוין: למה לא יתקדם?

יריב לוין: יתקדם מצוין.

אחמד טיבי: נניח שלאחר שיוזם הצעת החוק רואה שאתם רוצים להעמיס עליו את כל הדברים האלה, וליצור אנדרוגינוס משונה, יגיד לכם:

אחמד טיבי: עם הצעה כזאת, אני לא ממשיך בהצעת החוק.

אחמד טיבי: בגלל ההתעניינות שלכם, והדאגה שלכם, גם לחרדים - - -

משה (מוץ) מטלון: אז אנחנו נגיש הצעת חוק.

אחמד טיבי: אז אתם תגישו הצעת חוק.

אחמד טיבי: זה בדיוק מה שאני רוצה – שאתה תגיש הצעת חוק לבד.

אחמד טיבי: אתה ויריב לוין תגישו הצעת חוק מקבילה.

אחמד טיבי: מה הבעיה שתגיש הצעת חוק?

יריב לוין: חבר הכנסת טיבי, אם טובת העניין לנגד עיניך בוא ננצל את המהלך הזה שהתחלת בו כדי לסיים את העניין בצורה רצינית – זה הכול.

אחמד טיבי: נגיד שהיוזם אומר לכם - -

יריב לוין: אני לא עוסק ב"נגיד".

אחמד טיבי: - - עם הרכב כזה אני מושך את הצעת החוק שלי.

יריב לוין: אני לא יודע מה תגיד.

יריב לוין: אם אתה תעשה את זה, תוכיח שאתה לא מחפש לא שוויון, אלא לתת העדפה למגזר אחד על מגזרים אחרים.

אחמד טיבי: מה זה נציגי מילואים?

אחמד טיבי: שלושת רבעים מהאנשים פה שירתו במילואים.

יריב לוין: מה זה שייך?

יריב לוין: לא הבנתי.

אחמד טיבי: מה זה?

אחמד טיבי: דן יקיר לא שירת במילואים?

יריב לוין: לא הבנתי.

יריב לוין: האם הוא עוסק בשוויון זכויות של אנשים שמשרתים במילואים או של יוצאי שירות מילואים?

יריב לוין: האם שמעת אותו פעם בעניין הזה?

יריב לוין: על מה אתם מדבר?

יריב לוין: אתה יודע טוב מאוד את האמת.

משה (מוץ) מטלון: אדוני, האם אתה רוצה להציע הצעה?

יריב לוין: אני חוזר על הצעתי מתחילת הישיבה.

יריב לוין: נבקש מהממשלה לחזור אלינו עם הצעה להרכב מאוזן וחדש של הוועדה על כל מרכיבה, כולל הנציג הערבי, וכולל נציגים לכל שאר המגזרים.

משה (מוץ) מטלון: לכמה זמן אתם זקוקים?

יריב לוין: ונבקש מהם לעשות את זה כמה שיותר מהר.

נעה בן שבת: האם שכולם יפורטו בחקיקה?

יריב לוין: נכון, שכולם יפורטו בחקיקה כפי שצריך להיות כדי שלא נקבל ועדה בתצורה הזאת כפי שאנו עדים לה כרגע.

עפו אגבאריה: למה שלא תגיש הצעת חוק עצמאית?

יריב לוין: לא צריך, אנחנו כבר כאן.

יריב לוין: כי עשה חבר הכנסת טיבי את העבודה.

עפו אגבאריה: למה אתה צריך אותו בכלל?

יריב לוין: כי הוא עשה עבודה נהדרת – הביא לנו את ההצעה הזאת.

עפו אגבאריה: אז תביא עבודה עוד יותר נהדרת, ותגיש.

יריב לוין: לא, אתה רואה?

יריב לוין: הוא עושה עבודה נהדרת למה צריך?

יריב לוין: אנחנו כבר כאן, למה אנחנו צריכים להתחיל מחדש?

משה (מוץ) מטלון: יכול להיות.

משה (מוץ) מטלון: נשקול להגיש הצעה.

משה (מוץ) מטלון: אני לא אומר סתם דברים, יכול להיות.

יריב לוין: למה להתחיל מחדש?

אחמד טיבי: לכם יש יותר כוח ממני.

יריב לוין: לא, תתפלא.

יריב לוין: ההצעות שלך עוברות.

משה (מוץ) מטלון: יריב לוין, תן לי.

משה (מוץ) מטלון: אתה ביקשת שנסיים בזמן.

יריב לוין: סליחה.

ג'נט שלום: אני חושבת שהעמדה של הממשלה - מוכנים לשקול את ההצעה שהוצעה פה, ולראות אם אפשר להכניס אוכלוסיות נוספות.

ג'נט שלום: אנחנו לא מתחייבים להגיש הצעה שמפרטת את כל האוכלוסיות, כי צריך לדון בעצם הרצון לפרט אוכלוסיות בחקיקה.

ג'נט שלום: לא בטוח שאפשר מבחינה פרקטית להתחיל לפרט את כל האוכלוסיות שאנחנו חושבים שמגיע להן.

ישראל אייכלר: חבר הכנסת טיבי, למה אתה מתנגד שיוסיפו את כל אלה?

ישראל אייכלר: לאשר את החוק שלך, ולהוסיף את אלה בחוק שלך.

אחמד טיבי: תגיד לי, אתה עושה צחוק מהעבודה?

ישראל אייכלר: אני שואל.

אחמד טיבי: האם צריך להוסיף פה נציגים של שכונת התקווה, או לא צריך?

ישראל אייכלר: אם אין, צריך להוסיף.

אחמד טיבי: נציג של החרדים, ושל הדרוזים, ושל - - -

אחמד טיבי: אז שהחרדים יביאו הצעת חוק.

אחמד טיבי: לך תביא הצעת חוק, אני לא אתנגד לה.

יריב לוין: לא צריך, לא צריך.

אחמד טיבי: לא על הצעת חוק שלי.

ישראל אייכלר: אבל, אם אתה רוצה שוויון, מה איכפת לך?

אחמד טיבי: מה זה "שוויון".

אחמד טיבי: האם אתם רוצים לחלק את האוכלוסייה הישראלית לתת ותת ותת קבוצה?

אחמד טיבי: מה זה הדבר הזה?

יריב לוין: לא, רק ערבים וכל השאר.

אחמד טיבי: יש שני לאומים במדינה: יהודים וערבים.

יריב לוין: אה, שני לאומים.

יריב לוין: לא, חבר הכנסת טיבי, הנציבות הזאת לא עוסקת בעניין לאומי.

אחמד טיבי: אלא במה?

יריב לוין: היא עוסקת בשוויון הזדמנויות למגזרים, לא ללאום ולא לאף אחד אחר.

עפו אגבאריה: אתם רוצים לגזור את כל האוכלוסייה לגזרים, לא למגזרים.

עפו אגבאריה: ממש לגזרים, זה מה שאתם רוצים.

ג'נט שלום: כמו שאמרתי, ההצעה שלנו היא לקחת את מה שנאמר פה, לשקול אותו, ולחזור אליכם עם תשובה מהותית.

משה (מוץ) מטלון: לכמה זמן אתם זקוקים?

ג'נט שלום: עד אחרי הפגרה.

משה (מוץ) מטלון: אחרי הפגרה.

משה (מוץ) מטלון: הפגרה היא חודש וחצי, האם אתם מייד אחרי הפגרה יכולים לבוא אלינו עם הצעה?

אייל זנדברג: בשים לב לכך שנצטרך אולי לחזור לוועדת שרים, צריך לאפשר כך שתהיה לפחות ישיבת ועדת שרים אחת אחרי הפגרה.

משה (מוץ) מטלון: בבקשה.

משה (מוץ) מטלון: אז אנחנו יכולים לקבוע שעוד חודשיים?

קריאה: כן.

אחמד טיבי: אדוני, שים לב מה אתה עושה כיושב-ראש ועדה.

יריב לוין: הוא עושה את מה שצריך לעשות.

אחמד טיבי: את מה שאתה רוצה שהוא יעשה.

יריב לוין: מה שכול יושב-ראש ועדה אחראי היה עושה.

אחמד טיבי: אתם רוצים לקבור את ההצעה.

יריב לוין: לא.

יריב לוין: זו הצעה של חוסר שוויון הכי גדול שיכול להיות.

יריב לוין: לזה לא ניתן.

אחמד טיבי: זו הצעה אמפירית שהיתה הצעה לעבור בקריאה שנייה ושלישית לפני הפגרה.

עפו אגבאריה: זה הכוח של הקואליציה.

עפו אגבאריה: הדמוקרטיה חוגגת.

משה (מוץ) מטלון: אני מבקש שתבואו עם הצעה שיש בה את האיזונים והפשרות הנכונות, ושיהיה בה ייצוג באמת לאותם מגזרים עיקריים, כולל למגזר הערבי, כולל לאותם מגזרים שהזכרנו פה.

משה (מוץ) מטלון: אני מדבר על נציגים אותנטיים, ולא נציגי ארגונים כאלו ואחרים, על מנת שבאמת נוכל לקדם את ההצעה באופן שוויוני ומאוזן, ולהביא באמת לידי סיפק גם את הצעת החוק של חבר הכנסת טיבי, וגם לעשות סדר בעניין.

אייל זנדברג: רק כדי שלא יהיה חשש להטעיה נוספת בעקבות שהדברים שנשמעו, כפי שאמרה חברתי, אנחנו מתכוונים להביא את הנושא לדיון בגופים הממשלתיים.

אייל זנדברג: אנחנו לא מתחייבים לתוצאה מסוימת.

יריב לוין: לא, לא.

יריב לוין: זה ברור.

משה (מוץ) מטלון: ברור לי.

משה (מוץ) מטלון: לא ביקשתי תוצאה מראש.

יריב לוין: גם אנחנו ננסה לעזור לכם.

משה (מוץ) מטלון: תודה רבה, הישיבה נעולה.